R21 weer oopgestel ná protesaksieFoto: Via Netstar Traffic / Twitter Motoriste kan nou weer vrylik op die R21-snelweg beweeg. “Albei rigtings is nou weer oop vir gebruik,” het sr.supt. Isaac Mahamba, woordvoerder van die Tshwane-metropolisie, aan Maroela Media gesê. In dié stadium is daar nog niemand in hegtenis geneem in verband met die protesaksie nie. Maroela Media het vanoggend berig ŉ gedeelte van die R21-snelweg was gesluit ná betogers vroegoggend die pad versper het. Aanvanklik was die noordelike en suidelike gedeelte van die snelweg naby die Nellmapius-afrit gesluit, maar beamptes kon daarin slaag om die suidelike baan van die snelweg weer vir verkeer oop te stel. Alle bane van die noordelike gedeelte van die snelweg (in die rigting van Pretoria) was egter nog teen 07:00 tussen die Olifantsfontein- en Nellmapius-afrit vir verkeer gesluit. Die rede vir die betoging is steeds nie duidelik nie. Op ŉ foto wat van die betogers geneem is, kan ŉ plakkaat met die woorde, “We need land”, egter gesien word. “Dit is moeilik om te sê, ons hoor so baie stories,” het Mahamba laat hoor. Mahamba het motoriste verseker dat die metropolisie op die toneel sal bly en die situasie sal monitor.